গত ১৯শে ডিসেম্বর ব্যক্তিগতভাবে আদালতে হাজির হওয়ার জন্য ড. ইউনূসকে সমন জারি করা হয়। বাদী ২০০৭ সালের ২১শে জানুয়ারি আদালতে অভিযোগ দায়ের করলে অপরাধ আমলে নিয়ে সিআর নং ৫০৪/২০১০ মানহানি মামলা রুজু হয়। গতকাল হাজিরা শেষে ড. ইউনূস বলেন, মামলা চলাকালে মামলার বিষয়ে কোন মন্তব্য করতে চাই না। আইনের প্রতি শ্রদ্ধা রেখে আদালতে হাজির হয়েছি। আদালতের কাছে  আমি সুবিচার পেয়েছি। ড. ইউনূসের পক্ষে তার আইনজীবী এডভোকেট এএইচএম খালেকুজ্জামান জানান, আদালতে ড. ইউনূসের ব্যক্তিগত হাজিরা থেকে অব্যাহতি ও জামিনের জন্য আবেদন করলে বিজ্ঞ বিচারক তা মঞ্জুর করে জামিন প্রদান করেন। ৫ হাজার টাকা মুচলেকা দিয়ে স্থানীয় আইনজীবীর জিম্মায় ড. ইউনূসকে জামিন দেয়া হয়। ব্যারিস্টার কামাল-উল আলম সাংবাদিকদের বলেন, সুনির্দিষ্ট কোন রাজনৈতিক দল বা কোন রাজনৈতিক ব্যক্তির বিরুদ্ধে তিনি কোন বক্তব্য দেননি। আদালতই এ বিষয় সিদ্ধান্ত দেবে। আদালতে শুনানিকালে ড. ইউনূসের পক্ষে ছিলেন এডভোকেট এএইচএম  খালেকুজ্জামান, ঢাকা থেকে আসা ব্যারিস্টার কামাল-উল আলম, এডভোকেট সৈয়দ কামরুজ্জামান মাহবুব, স্থানীয় আইনজীবী এডভোকেট আনোয়ারুল ইসলাম, এডভোকেট মঞ্জুরুল আলম মজুমদার প্রমুখ। মামলার বাদী জাসদ নেতা এডভোকেট নজরুল ইসলাম চুন্নুর পক্ষে এডভোকেট এমদাদুল হক মিল্লাত, এডভোকেট পীযূষ কান্তি সরকার, মোয়াজ্জেম হোসেন, শিব্বির আহমেদ লিটন ও আনোয়ারুল হাসান রুমী মামলা পরিচালনা করেন।